Ólöf Jónsdóttir er forstöðumaður Auðar sem er fjármálaþjónusta Kviku banka . Aðsend mynd Auður býður upp á bundna reikninga með 3,5% innlánsvöxtum . Reikningurinn er ný viðbót við fjármálaþjónustu Kviku sem síðastliðinn mars opnaði fyrir óbundna reikninga . „ Samkeppnin á íslenskum bankamarkaði hefur ekki verið mikil síðustu ár . Viðtökurnar við óbundnu reikningum Auðar fóru fram úr okkar björtustu vonum og gáfu okkur byr undir báða vængi við að leita nýrra leiða og lausna fyrir viðskiptavini okkar , bæði núverandi og verðandi , “ er haft eftir Ólöfu Jónsdóttir , forstöðumanni Auðar , í tilkynningu frá bankanum . Ólöf segir jafnframt að lítilli yfirbygging bankaþjónustu Kviku geri það að verkum að bankinn geti boðið upp á hærri vexti en gengur og gerist . Nýju reikningarnir gefi þeim sem vilja fá betri vexti kost á því gegn því að binda peningana sína í þrjá mánuði . Vextirnir á þeim reikningum séu nú 3,5% og taki mið af vaxtarstigi á fjármálamarkaði á hverjum tíma . „ Reikningarnir er óverðtryggðir fastvaxtareikningar sem þýðir að þeir vextir sem eru í gildi á stofndegi reiknings gilda út allan binditímann . Vextir eru greiddir út um hver mánaðamót yfir binditíma og millifærðir á sparnaðarreikning viðskiptavina hjá Auði og því lausir til úttektar á greiðsludegi , “ segir í tilkynningunni . Til þess að stofna sparnaðarreikning hjá Auði þarf rafræn skilríki og 250 þúsund króna innstæðu bundna til þriggja mánaða .